Myndighederne mistænker snyd på elbil-opladning: Nu granskes branchen

Har du undret dig over, hvorfor opladning af elbilen kan være dyr, uigennemsigtig – og svær at sammenligne på tværs af udbydere? Nu kan der være en forklaring på vej. Konkurrence- og Forbrugerstyrelsen har været på kontrolbesøg i opladningsbranchen efter mistanke om, at konkurrencereglerne kan være overtrådt.

Styrelsen har indsamlet omfattende materiale hos virksomheder, der driver offentlige ladestandere i Danmark. Formålet er klart: at undersøge om konkurrencen reelt fungerer – eller om elbilister betaler prisen for et marked, der ikke er så frit, som det burde være.

Det kan ramme din elbil-regning

Opladning er blevet en fast del af hverdagen for hundredtusindvis af danskere. Men priserne varierer voldsomt, vilkårene er ofte svære at gennemskue, og abonnementer kan binde forbrugerne tæt til én udbyder. Hvis virksomheder har koordineret priser, delt markedet mellem sig eller på anden måde begrænset konkurrencen, kan det betyde højere priser og færre reelle valgmuligheder.

Det er netop den slags forhold, myndighederne nu undersøger.

Et kontrolbesøg betyder ikke, at nogen allerede er dømt. Myndighederne understreger, at der er tale om en undersøgelse, hvor materialet nu skal analyseres. Styrelsen har op til 40 arbejdsdage til at vurdere, om der er tegn på overtrædelser af konkurrenceloven.

Hvis mistanken styrkes, kan sagen ende hos Konkurrencerådet, som har beføjelse til at træffe afgørelse – og i sidste ende uddele bøder.

Ingen navne – endnu

Forbrugerne får foreløbig ingen svar på, hvilke selskaber der er undersøgt. Myndighederne vil først offentliggøre navne og detaljer, hvis der falder en afgørelse. Indtil da henviser styrelsen til hensynet til virksomhedernes retssikkerhed.

Opladningsmarkedet er en hjørnesten i den grønne omstilling – og samtidig et område, hvor få store aktører sidder tungt på infrastrukturen. Hvis konkurrencen ikke fungerer, risikerer elbilisterne at betale mere, end de burde, netop på det tidspunkt hvor elbilen for alvor skal være et økonomisk attraktivt valg.

Nu er spørgsmålet, om myndighedernes kontrol blot ender i en konklusion – eller om den afslører et marked, der har brug for et markant opgør.

Ikke første gang ..

Det er ikke første Konkurrence- og Forbrugerstyrelsen har kig på ladeoperatørerne. Tilbage i oktober 2021 skrev vi, hvordan kolossale forskelle i ladepriser hos ladeoperatørerne påkaldte sig Konkurrencerådets opmærksomhed. Dengang kom der ikke noget ud af undersøgelsen. Men i foråret 2023 udgav styrelsen ni råd til, hvordan lademarkedet kan gøres sundt og velfungerende.

Myndighederne mistænker snyd på elbil-opladning: Nu granskes branchen